Hamas krever at Israel løslater 700 palestinske fanger. Siden krigen brøt ut er ti ganger så mange blitt arrestert.
RAMALLAH (Aftenposten): 7000 palestinere er blitt arrestert av Israel siden 7. oktober. Fugleelskeren Moussa Assi aner ikke hvorfor han ble tatt. De israelske soldatene kom midt på natten. De var minst 12. Soldatene stanset utenfor huset der Aisha (50) og Moussa Assi (48) og deres barn og barnebarn lå og sov. Så stormet de inn i huset. En av dem rettet våpenet sitt mot hodet til Aisha, mens andre satte bind for øynene på Moussa og sønnen hans. Mennene ble dratt ut, slått og sparket, og deretter tvunget til å gå i det Moussa opplevde som flere kilometer. Hele veien skrek soldatene skjellsord til dem på hebraisk. Det skulle gå fire måneder før Moussa Assi så familien sin igjen. Da han kom hjem, kjente familien ham knapt igjen. Skutt i været De siste ukene har Israel og Hamas forhandlet om en våpenhvile. Meglere forsøker å få partene til å bli enige om et forslag om løslatelse av rundt 130 israelske gisler i Gaza, i bytte mot hundrevis av palestinere som sitter fengslet i Israel.  Senest har Hamas krevd at Israel skal løslate minst 700 palestinske fanger mot alle de israelske gislene.  Det som ikke er like godt kjent, er at Israel siden 7. oktober har arrestert ti ganger så mange palestinere. Rundt 7000 palestinere fra Vestbredden og Øst-Jerusalem er blitt fengslet av Israel frem til mars. Det kommer frem av tall fra den israelske fengselstjenesten (IPS), samlet inn av både palestinske og israelske menneskerettsgrupper. Menn og kvinner i alle aldre, inkludert palestinske journalister og menneskerettsaktivister, er blitt hanket inn. Det er det israelske militæret som aksjonerer mot palestinske byer og landsbyer på den okkuperte Vestbredden. De forklarer fengslingene med en sterk økning i terrorforsøk og planlegging.  Men menneskerettsgrupper mener Israel misbruker en svært omstridt ordning for å forfølge og straffe palestinere uten lov og dom. Brutal behandling Moussa Assis historie oppsummerer det mange av dem som er blitt fengslet og løslatt siden 7. oktober, nå forteller om. Felles for mange er at de er blitt arrestert tidligere.  På 1990- og tidlig 2000-tallet tilbrakte Assi til sammen 40 måneder i israelsk fengsel. Natt til 19. oktober i fjor kom en gruppe israelske soldater på døren igjen.  Denne gangen ble Assi sittende i fire måneder før han fikk gå. Hverken familien eller advokaten fikk snakke med ham, og de fikk ikke vite hvorfor han var blitt fengslet. Nå var forholdene i fengselet dessuten langt verre enn på 1990-tallet, ifølge Assi. Cellene var fullstendig overfylte. Han ble utsatt for gjentagende vold, trusler og trakassering av fengselsbetjenter, hevder han. I lange perioder fikk de innsatte bare ett måltid om dagen. – Jeg gikk ned 27 kg på fire måneder, sier Assi, som er diabetiker. Omstridt ordning Moussa Assi har aldri fått vite hva han er anklaget for eller hvilke beviser Israel har mot ham. Hvordan er det mulig? Svaret ligger i en ordning som kalles administrativ forvaring. Den gjør det mulig for Israel å fengsle personer de anser som en mulig sikkerhetstrussel i opp til seks måneder av gangen – uten rettssak (se egen faktaboks). Personer som holdes i administrativ forvaring, har ikke nødvendigvis begått noen lovbrudd. Fengslingen begrunnes bare med en mistanke om at han eller hun planlegger å bryte loven i fremtiden. Hvilket lovbrudd det dreier seg om, eller hvilke beviser Israel har for anklagen, får hverken personen eller deres advokat innsyn i. Derfor skal ordningen i utgangspunktet kun brukes i eksepsjonelle tilfeller. Men Israel bruker administrativ forvaring i utstrakt og omfattende grad, ifølge den israelske menneskerettsgruppen B’Tselem. I likhet med internasjonale organisasjoner som Amnesty og Human Rights Watch, har B’T Selem lenge vært svært kritiske til ordningen. Ikke minst fordi den også regelmessig brukes for å holde mindreårige.  Og nå brukes den mer enn på flere tiår. Siden 7. oktober er mellom 3000–4000 palestinere blitt satt i administrativ forvaring. Det viser tallene samlet av de palestinske gruppene. Minst seks døde i fengsel Samtidig er forholdene for palestinske fanger i israelske fengsler blitt dramatisk forverret siden 7. oktober.  Det sier Amani Sarhna. Hun er talsperson for organisasjonen Palestinian Prisoner’s Society. De har fulgt med på israelske fengslinger av palestinere siden begynnelsen av 1990-tallet. – Det lille vi får av informasjon fra de innsatte, vitner om brutal mishandling av fanger, sier Sarhna til Aftenposten.  Hun sier de har dokumentert flere benbrudd etter juling fra fengselsansatte. Flere kronisk syke fanger sier de er blitt nektet behandling. Minst seks palestinere har dødd i israelske fengsler siden 7. oktober, ifølge israelske Haaretz. I noen av tilfellene har kroppene deres hatt klare tegn til at de var blitt utsatt for vold, skriver avisen. Godkjent av politikerne Den israelske fengselstjenesten (IPS) har selv varslet at den skarpe økningen i arrestasjoner siden 7. oktober har ført til at fengslene er overfylte. Men IPS kjenner seg ikke igjen i beskrivelsene fra de palestinske fangene. De skriver til Aftenposten at IPS «opererer i henhold til lovens bestemmelser». Fangenes rettigheter ivaretas av profesjonelle fengselsvoktere, svarer de. Det er imidlertid ingen hemmelighet at forholdene er blitt verre siden 7. oktober. Tvert imot er det godkjent av israelske politikere. Kort tid etter angrepet godkjente nasjonalforsamlingen et sett med nødtiltak. De tillater blant annet at innsatte må sove på gulvet. De kan også fratas telefon- og besøksrettigheter.  Frykter for friheten Siden han ble sluppet fri i februar, har Moussa Assi sakte, men sikkert, kommet til hektene igjen. Men han frykter han kan bli arrestert igjen når som helst.  For personer som har sittet i administrativ forvaring i seks måneder, kan nemlig anholdes igjen etter to måneder. I praksis kan det fortsette slik så lenge den israelske sikkerhetstjenesten mener det er nødvendig. Assi hevder at fengselsbetjentene truet med å finne ham igjen, dersom han snakker med pressen.  – Men jeg må jo fortelle om hva som foregår, sier han. På skulderen hans sitter en liten hvit papegøye. Fugler er Assis store lidenskap. Han anser dem som et symbol på frihet. Den føler han selv at han er blitt frarøvet. – Fengselsvokterne sa hele tiden til meg at jeg aldri kommer ut herfra i live. Til slutt begynte jeg å tro på dem.
7000 palestinere er fengslet av Israel siden oktober. Blant dem er fugleelsker Moussa Assi, som ble arrestert uten forklaring.  Israel og Hamas forhandler om våpenhvile, som inkluderer utveksling av fanger. Menneskerettsgrupper mener Israel misbruker en ordning som tillater fengsling for mulig sikkerhetstrussel uten rettssak.  Assi beskriver tøffe forhold i fengselet, hvor han gikk ned 27 kg på fire måneder. Han frykter han kan bli arrestert igjen når som helst.